City Power sukkel om krag aan te kry in die reën | Netwerk24
City Power sukkel om krag aan te kry in die reën
10 Desember 2019 22:30
Huishoudings in sekere dele van Johannesburg was Dinsdag ure ná beurtkrag steeds sonder elektrisiteit.
City Power se Hursthill-depot het Dinsdag ’n rekordgetal klagte-oproepe ontvang toe die elektrisiteit nie teen die geskeduleerde tyd aangeskakel is nie. Van 08:00 tot 12:00 het die depot reeds meer as 4 000 oproepe ontvang.
In ’n verklaring sê Isaac Mangena, City Power-woordvoerder, die diens sukkel om die krag ná beurtkrag oor groot dele van Johannesburg aan te skakel vanweë die reën.
Die Hursthill-depot sluit omgewings soos Northcliff, Noordgesig, Melville, Auckland Park, Mayfair, Emmarentia en Crown in.
Mangena sê die meeste probleme het ingetree nadat fase ses-beurtkrag Maandag skielik aangekondig is.
Hy sê City Power se netwerk word beïnvloed deur beurtkrag. Dis nie raadsaam vir inwoners om al hul toestelle aan te skakel net nadat die krag aangekom het nie.
“Wanneer daar beurtkrag is, is daar baie druk op ons netwerk.”
Weens veiligheidsredes mag die operateurs nie tydens beurtkrag werk nie omdat die krag enige tyd kan aankom en ’n gevaar kan inhou.
Mangena doen ’n beroep op inwoners om geduldig te wees terwyl City Power werk om elektrisiteit in sekere omgewings te herstel. Meer spanne is uitgestuur om hieraan te werk.
City Power vra om verskoning vir die ongerief.
Op Twitter het gebruikers uitgevaar en hul misnoeë uitgespreek omdat daar ure ná beurtkrag steeds geen elektrisiteit in hul omgewings was nie. Inwoners van veral Sophiatown, Albertville en Westdene sê beurtkrag het Dinsdag gekom en gegaan, maar hulle het steeds nie krag gehad nie.
Dinsdagaand het Eskom aangekondig dat fase vier-beurtkrag tot fase twee afgeskaal is.
Same in sophiatown....not ok! https://t.co/cCBFWtJkEE
— Tricia Sibbons (@CookingUpStorms) December 10, 2019
Meer oor: City Power | Beurtkrag | Krag | Eskom